Na temelju članka 54. Zakona o ustanovama ("Narodne novine" br. 76/93, 29/97, 47/99 i 35/08) i članka 8. Odluke o osnivanju Javne vatrogasne postrojbe Čepin („Službeni glasnik Općine Čepin“ br. 3/18, 4/18 i 27/18, „Službeni glasnik Općine Vuka“ br. 1/18 i 9/18 te „Službeni glasnik Općine Vladislavci“ br. 1/18 i 8/18), Upravno vijeće Javne vatrogasne postrojbe Čepin, na temelju Zaključka Općinskog vijeća Općine Čepin o davanju prethodne suglasnosti na prijedlog Statuta Javne vatrogasne postrojbe Čepin („Službeni glasnik Općine Čepin“ br. 30/18), Zaključka Općinskog vijeća Općine Vladislavci o davanju prethodne suglasnosti na prijedlog Statuta Javne vatrogasne postrojbe Čepin („Službeni glasnik Općine Vladislavci“ br. 11/18) te Zaključka Općinskog vijeća Općine Vuka o davanju prethodne suglasnosti na prijedlog Statuta Javne vatrogasne postrojbe Čepin („Službeni glasnik Općine Vuka“ br. 12/18), dana 17. svibnja 2019. godine donosi

S T A T U T

JAVNE VATROGASNE POSTROJBE ČEPIN

*I . OPĆE ODREDBE*

Članak 1.

Ovim Statutom uređuje se ustrojstvo Javne vatrogasne postrojbe Čepin (u daljnjem tekstu: Vatrogasna postrojba), osnivanje Vatrogasne postrojbe, naziv i sjedište Vatrogasne postrojbe, zastupanje i predstavljanje, djelatnost Vatrogasne postrojbe, djelokrug rada Vatrogasne postrojbe, upravljanje Vatrogasnom postrojbom, ovlasti i način odlučivanja Upravnog vijeća i ravnatelja, imovina i odgovornost za obveze, financiranje Vatrogasne postrojbe, nadzor nad radom Vatrogasne postrojbe, javnost rada, poslovna i profesionalna tajna, ostvarivanje prava na pristup informacijama te druga pitanja važna za obavljanje djelatnosti i poslovanja Vatrogasne postrojbe.

Članak 2.

Vatrogasna postrojba je javna ustanova jedinica lokalne samouprave, koja u okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.

*II. OSNIVANJE VATROGASNE POSTROJBE*

Članak 3.

Osnivači Vatrogasne postrojbe su:

* Općina Čepin,
* Općina Vladislavci i
* Općina Vuka.

Ovim statutom su Općinskim vijećima i Načelnicima Općina kao tijelima jedinica lokalne samouprave u svojstvu osnivača, propisana prava i obveze u skladu sa zakonom kojim se uređuje sustav lokalne i područne (regionalne) samouprave te zakonom i drugim propisima kojima se uređuje djelatnost vatrogastva.

Prava i dužnosti Osnivači su stekli na temelju članka 8. stavak 1. Zakona o vatrogastvu.

*III. NAZIV I SJEDIŠTE*

Članak 4.

Vatrogasna postrojba obavlja svoju djelatnost i sudjeluje u pravnom prometu pod nazivom: Javna vatrogasna postrojba Čepin.

Skraćeni naziv Vatrogasne postrojbe je: JVP Čepin.

Sjedište Vatrogasne postrojbe je u Čepinu, Kralja Zvonimira 105.

Članak 5.

Vatrogasna postrojba je pravna osoba upisana u sudski registar.

Članak 6.

Vatrogasna postrojba može promijeniti naziv i sjedište samo odlukom 2/3 osnivača.

Članak 7.

Naziv Vatrogasne postrojbe mora biti istaknut na zgradi u kojoj ima sjedište i na objektima u kojima obavlja svoju djelatnost.

*IV. GRB POSTROJBE*

Članak 8.

Vatrogasna postrojba ima grb u obliku štita. Rub štita je zlatne boje, podloga štita je tamno plave boje. U gornjoj trećini grba nalazi se natpis zlatnom bojom „JAVNA VATROGASNA POSTROJBA“. U srcu štita nalazi se pleter i u gornjem dijelu pletera grb Republike Hrvatske. U sredini pletera nalazi se vatrogasna kaciga sa ukriženom bakljom i sjekiricom što predstavlja vatrogastvo. U donjoj trećini štita nalazi se natpis zlatnom bojom „ČEPIN“.

*V. ZASTUPANJE I PREDSTAVLJANJE*

Članak 9.

Vatrogasnu postrojbu predstavlja i zastupa ravnatelj, a u njegovoj odsutnosti zamjenik ravnatelja.

Ravnatelj Vatrogasne postrojbe organizira i vodi rad i poslovanje Vatrogasne postrojbe te poduzima sve pravne radnje u ime i za račun Vatrogasne postrojbe sukladno Zakonu i ovom Statutu.

Ravnatelj Vatrogasne postrojbe ima sve ovlasti u pravnom prometu u sklopu djelatnosti upisanih u sudski registar osim nastupati kao druga ugovorna strana i sa Vatrogasnom postrojbom zaključivati ugovore u svoje ime i za svoj račun, u svoje ime, a za račun druge osobe ili u ime i za račun drugih osoba.

Članak 10.

Ravnatelj može dati punomoć drugoj osobi da zastupa Vatrogasnu postrojbu u pravnom prometu u granicama svojih ovlasti, sukladno odredbama Zakona kojim se uređuju obvezni odnosi.

Članak 11.

U pravnom prometu Vatrogasna postrojba koristi pečat i štambilj

Pečat je okruglog oblika promjera 38 mm, na kojem je uz obod natpis: JAVNA VATROGASNA POSTROJBA ČEPIN, a u sredini je otisnuta vatrogasna kaciga sa ukriženom bakljom i sjekiricom što predstavlja vatrogastvo.

Štambilj je četvrtastog oblika širine 40 mm i dužine 70 mm, i u njemu je upisan pun naziv, sjedište i OIB Vatrogasne postrojbe.

Svaki pečat i štambilj ima svoj broj.

O broju pečata i štambilja odlučuje Upravno vijeće.

Znak Vatrogasne postrojbe je vatrogasna kaciga sa ukrštenom bakljom i sjekiricom.

Članak 12.

Pečatom se ovjeravaju isprave i akti u pravnom prometu.

Štambilj se upotrebljava za odgovarajuće administrativno-financijsko poslovanje Vatrogasne postrojbe.

Način uporabe i čuvanje pečata i štambilja svojim aktom uređuje ravnatelj Vatrogasne postrojbe.

*VI. DJELATNOST VATROGASNE POSTROJBE*

Članak 13.

Djelatnost Vatrogasne postrojbe je

* sudjelovanje u provedbi preventivnih mjera zaštite od požara i eksplozija,
* gašenje požara i spašavanje ljudi i imovine ugroženih požarom i eksplozijom,
* pružanje tehničke pomoći u nezgodama i opasnim situacijama, te
* obavljanje i drugih poslova u nesrećama, ekološkim i inim nesrećama,
* održavanje i servisiranje vatrogasnih aparata za gašenje požara,
* održavanje vatrogasne tehnike za dobrovoljna vatrogasna društva,
* usluge ispumpavanja vode,
* usluge prijevoza vode za domaćinstva, fizičke i pravne osobe,
* ostali poslovi utvrđeni zakonskim propisima.

Pored djelatnosti upisane u sudski registar, Vatrogasna postrojba može obavljati i druge djelatnosti koje služe obavljanju djelatnosti upisane u sudski registar ustanova, ako se one u manjem opsegu ili uobičajeno obavljaju uz upisanu djelatnost uz uvjet da se njihovim obavljanjem ne umanjuje intervencijska sposobnost postrojbe.

Članak 14.

Vatrogasnu djelatnost Vatrogasna postrojba obavlja sukladno pravilima struke, bez obzira čija je imovina odnosno ljudski život ugrožen.

Članak 15.

Vatrogasna postrojba obavlja vatrogasnu djelatnost kao javnu službu.

Članak 16.

 U slučaju promjene djelatnosti, odluku o promjeni djelatnosti donosi Upravno vijeće uz prethodnu suglasnost osnivača.

 Zahtjev za davanje prethodne suglasnosti podnosi se istovremeno nadležnim tijelima svih osnivača, koji su dužni o zahtjevu odlučiti u roku od 15 dana od dana primitka zahtjeva.

 Smatra se da je prethodna suglasnost osnivača dana, kada svoju suglasnost daju nadležna tijela 2/3 osnivača.

 Ukoliko se nadležno tijelo osnivača ne očituje u roku iz st. 3. ovoga članka, također se smatra se da je suglasnost dana.

Članak 17.

Vatrogasnu djelatnost obavljaju vatrogasci koji, pored općih uvjeta za zasnivanje radnog odnosa, ispunjavaju i posebne uvjete propisane Zakonom o vatrogastvu.

*VII. DJELOKRUG RADA VATROGASNE POSTROJBE*

Članak 18.

Vatrogasna postrojba obavljat će djelatnost na području osnivača, a na području drugih jedinica lokalne samouprave kada je to određeno zakonom ili kada osnivači s drugim jedinicama lokalne samouprave sklope ugovor/sporazum o suosnivanju Javne vatrogasne postrojbe Čepin.

Obavljanje djelatnosti iz stavka 1. ovog članka od strane Javne vatrogasne postrojbe Čepin mora biti navedeno u odgovarajućim Procjenama ugroženosti od požara i tehnološke eksplozije i Planovima zaštite od požara svih ugovornih/sporazumnih strana.

Članak 19.

Vatrogasna postrojba dužna je sudjelovati u vatrogasnoj intervenciji i izvan područja svoga djelovanja na zapovijed nadležnog vatrogasnog zapovjednika.

*VIII. UNUTARNJE USTROJSTVO VATROGASNE POSTROJBE*

Članak 20.

Unutarnjim ustrojstvom osigurava se racionalan i djelotvoran rad Vatrogasne postrojbe u cilju ostvarivanja zaštite prava građana, bez obzira čija je imovina odnosno ljudski život ugrožen.

Pravilnikom o unutarnjem ustrojstvu i načinu rada Vatrogasne postrojbe pobliže se uređuje ustrojstvo, radna mjesta i rad Vatrogasne postrojbe kao javne službe jedinice lokalne samouprave.

Broj profesionalnih vatrogasaca koji djeluju u Vatrogasnoj postrojbi utvrđuje se sukladno Planovima zaštite od požara Osnivača.

Članak 21.

Pravni, administrativni i računovodstveno-financijski poslovi mogu se ustrojiti radi ostvarivanja djelatnosti Vatrogasne postrojbe i njenog poslovanja kao javne službe, vođenja propisane dokumentacije i evidencije, skrbi o pravima i interesima građana, javnosti rada Vatrogasne postrojbe, obavljanja računovodstveno-financijskih i drugih administrativno-stručnih poslova potrebnih za rad i poslovanje Vatrogasne postrojbe i ostvarivanje prava i obveza zaposlenika Vatrogasne postrojbe.

Članak 22.

Pomoćno-tehničkim poslovima osiguravaju se primjereni tehnički i drugi uvjeti za ostvarivanje plana i programa, te drugi potrebiti uvjeti za rad i poslovanje Vatrogasne postrojbe.

Članak 23.

Obavljanje poslova iz članka 21. i 22. ovog Statuta, Vatrogasna postrojba može povjeriti postojećim službama Osnivača ili sklopiti ugovor s drugom pravnom osobom.

*IX. UPRAVLJANJE VATROGASNOM POSTROJBOM*

*IX. I. UPRAVNO VIJEĆE*

Članak 24.

Vatrogasnom postrojbom upravlja Upravno vijeće.

Upravno vijeće ima pet (5) članova.

Članove Upravnog vijeća imenuju:

 2 člana – općinski načelnik Općine Čepin

 1 člana – općinski načelnik Općine Vladislavci

 1 člana – općinski načelnik Općine Vuka

 1 člana – zaposlenici Vatrogasne postrojbe iz reda zaposlenih u Vatrogasnoj postrojbi.

Članak 25.

Mandat članova Upravnog vijeća traje četiri godine, a počinje teći danom konstituiranja Upravnog vijeća.

Članak 26.

Predsjednika Upravnog vijeća imenuje većinski osnivač na vrijeme od četiri godine.

Zamjenika predsjednika Upravnog vijeća biraju između sebe članovi Upravnog vijeća na prvoj sjednici.

Članak 27.

Predsjednik Upravnog vijeća saziva i vodi sjednice vijeća.

U slučaju spriječenosti, pripremu i vođenje sjednice obavlja zamjenik predsjednika odnosno član vijeća kojeg je za to pismeno ovlastio predsjednik.

Članak 28.

Upravno vijeće:

* donosi, uz prethodnu suglasnost osnivača, Statut Vatrogasne postrojbe,
* donosi, na prijedlog ravnatelja opće akte Vatrogasne postrojbe (Pravilnik o unutarnjem ustrojstvu, Pravilnik o radu, Pravilnik o plaćama djelatnika, godišnji obračun i druge opće akte), ako zakonom nije propisano drugačije,
* donosi, na prijedlog ravnatelja, Program rada i Financijski plan, uz prethodnu suglasnost osnivača, te nadzire njegovo izvršenje,
* donosi, na prijedlog ravnatelja Godišnji obračun,
* raspisuje natječaj za izbor ravnatelja i zamjenika ravnatelja,
* predlaže većinskom osnivaču osobe za imenovanje ravnatelja i zamjenika ravnatelja, vršitelja dužnosti ravnatelja te razrješenje istih,
* raspravlja i odlučuje o izvješćima o radu ravnatelja Vatrogasne postrojbe,
* predlaže promjenu djelatnosti,
* odlučuje o stjecanju, opterećivanju ili otuđivanju imovine uz suglasnost osnivača,
* odlučuje o ulaganju, nabavi ili prodaji pokretne imovine pojedinačne vrijednosti veće od 100.000,00 kuna uz prethodnu suglasnost osnivača,
* donosi odluke o zasnivanju i prestanku radnog odnosa zaposlenika Vatrogasne postrojbe,
* donosi odluke u drugom stupnju u predmetima u kojima se odlučuje o pojedinim pravima radnika,
* donosi odluke i obavlja druge poslove određene zakonom, podzakonskim propisima, Statutom i općim aktima Vatrogasne postrojbe.

Članak 29.

Upravno vijeće može održati sjednicu ako je na sjednici nazočna većina članova Upravnog vijeća.

Upravno vijeće Odluke donosi većinom glasova svih članova Upravnog vijeća.

Odluke Upravnog vijeća potpisuje predsjednik.

Članak 30.

Članu Upravnog vijeća prestaje dužnost ako:

* sam zatraži razrješenje,
* ne ispunjava dužnost člana odnosno predsjednika,
* svojim ponašanjem povrijedi ugled i dužnost koju obnaša,
* izgubi pravo na obavljanje dužnosti.

Postupak za utvrđivanje prijedloga za razrješenje dužnosti člana Upravnog vijeća pokreće Upravno vijeće ili tijelo koje ga je imenovalo.

Odluku o razrješenju donosi tijelo koje je izabralo odnosno imenovalo člana Upravnog vijeća.

U slučaju razrješenja člana Upravnog vijeća novi član imenuje se u roku 30 dana i na vremensko razdoblje koje je preostalo u mandatu članu Upravnog vijeća koji je razriješen.

Članak 31.

Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se uređuje poslovnikom.

Visinu naknade za rad te način isplate naknade određuje posebnom odlukom načelnik Općine Čepin.

*IX. 2. RAVNATELJ*

Članak 32.

Vatrogasnom postrojbom rukovodi ravnatelj.

Ravnatelj ustanove ujedno je i stručni voditelj – zapovjednik JVP Čepin.

Ravnatelj:

* zapovijeda vatrogasnom postrojbom i odgovoran je za organiziranost, osposobljenost i intervencijsku spremnost te stručni rad postrojbe,
* predstavlja i zastupa vatrogasnu postrojbu,
* organizira i vodi rad i poslovanje vatrogasne postrojbe,
* poduzima sve pravne radnje u ime i za račun vatrogasne postrojbe,
* odgovoran je za zakonitost rada vatrogasne postrojbe,
* utvrđuje prijedloge akata koje donosi upravno vijeće,
* predlaže financijski plan i program rada Vatrogasne postrojbe,
* podnosi izvješće o radu Vatrogasne postrojbe i godišnji obračun,
* provodi odluke Upravnog vijeća,
* potpisuje ugovore o radu i druge akte Vatrogasne postrojbe,
* odlučuje o ulaganju, nabavi ili prodaji pokretne imovine pojedinačne vrijednosti do 50.000,00 kuna,
* obavlja i druge poslove utvrđene Zakonom, ovim Statutom i drugim općim aktima Vatrogasne postrojbe.

Članak 33.

Ravnatelj Vatrogasne postrojbe može u sklopu svojih ovlaštenja, dati drugoj osobi specijalnu ili generalnu punomoć za zastupanje u pravnom prometu.

Sadržaj i trajanje punomoći određuje ravnatelj pri njenom izdavanju.

O izdavanju generalne punomoći ravnatelj je dužan izvijestiti Upravno vijeće.

Članak 34.

Ravnatelj i njegov zamjenik moraju ispunjavati uvjete propisane zakonom, odnosno imati najmanje višu stručnu spremu, odnosno završen stručni studij ili završen preddiplomski sveučilišni studij iz područja zaštite od požara te najmanje pet godina iskustva na poslovima vatrogasca s posebnim ovlastima i odgovornostima.

Ravnatelja vatrogasne postrojbe i njegova zamjenika imenuje i razrješava načelnik Općine Čepin na prijedlog Upravnog vijeća.

Mandat ravnatelja i njegova zamjenika traje četiri godine, s time da iste osobe mogu biti ponovno imenovane na iste funkcije.

Članak 35.

Ravnatelj Vatrogasne postrojbe se imenuje na temelju javnog natječaja koji raspisuje Upravno vijeće Vatrogasne postrojbe u skladu sa zakonom i ovim Statutom.

Zamjenik ravnatelja Vatrogasne postrojbe se imenuje na temelju javnog natječaja koji raspisuje Upravno vijeće Vatrogasne postrojbe u skladu sa zakonom i ovim Statutom.

Natječaj za imenovanje ravnatelja i/ili zamjenika ravnatelja Vatrogasne postrojbe raspisuje se najkasnije tri mjeseca prije isteka vremena na koje je ravnatelj i/ili zamjenik ravnatelja imenovan.

Natječaj za imenovanje traje najmanje osam (8) dana, a objavljuje se u javnom glasilu.

U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojemu će prijavljeni kandidati biti obaviješteni o izboru. Kandidati se obavještavaju o izboru u roku od 45 dana od dana isteka roka za podnošenje prijava.

Članak 36.

Po isteku roka za podnošenje prijava Upravno vijeće otvara i razmatra sve pristigle prijave s priloženom dokumentacijom, utvrđuje jesu li prijave potpune i dostavljene u roku te ispunjavaju li kandidati propisane uvjete.

Upravno vijeće utvrđuje prijedlog za imenovanje ravnatelja ustanove i dostavlja ga načelniku Općine Čepin zajedno s cjelokupnom natječajnom dokumentacijom u roku od 15 dana od dana isteka roka za podnošenje prijava.

Članak 37.

Načelnik Općine Čepin donosi rješenje o imenovanju ravnatelja, koje dostavlja svim prijavljenim kandidatima s poukom o pravu pregleda natječajnog materijala i pravu na sudsku zaštitu.

Osoba koja je podnijela prijavu na natječaj može pobijati tužbom rješenje o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužba se podnosi upravnom sudu u roku od 30 dana od dana primitka rješenja.

Članak 38.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja, ali najduže do godinu dana.

Članak 39.

Ravnatelj sklapa ugovor o radu sa predsjednikom Upravnog vijeća, sukladno tekstu koji je prethodno utvrdilo Upravno vijeće.

Članak 40.

Ravnatelj Vatrogasne postrojbe može biti razriješen prije isteka vremena na koje je imenovan.

Načelnik Općine Čepin dužan je razriješiti ravnatelja:

* ako ravnatelj sam traži razrješenje u skladu s ugovorom o radnom odnosu,
* ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu,
* ako ravnatelj ne postupa po propisima ili općim aktima ustanove ili neosnovano ne izvršava odluke tijela ustanove ili postupa protivno njima,
* ako ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove.

Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

U slučaju razrješenja ravnatelja imenovat će se vršitelj dužnosti ravnatelja, a ustanova je dužna raspisati natječaj za ravnatelja u roku od 30 dana od dana imenovanja vršitelja dužnosti.

Članak 41.

Upravno vijeće utvrđuje prijedlog za razrješenje ravnatelja i imenovanje vršitelja dužnosti i dostavlja ih Načelniku Općine Čepin.

Protiv odluke o razrješenju ravnatelj koji je razriješen ima pravo pokrenuti upravni spor radi sudske zaštite prava, ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani zakonom. Tužba se podnosi nadležnom upravnom sudu u roku od 30 dana od dana primitka odluke o razrješenju.

*X. IMOVINA VATROGASNE POSTROJBE I ODGOVORNOST ZA NJEZINE OBVEZE*

Članak 42.

Imovinu Vatrogasne postrojbe čine stvari, prava i novčana sredstva.

Imovinom raspolaže Vatrogasna postrojba pod uvjetima i na način propisan zakonom, drugim propisima donesenim na temelju zakona i ovim Statutom.

Imovinu Vatrogasne postrojbe čine sredstva za rad koja su pribavljena od Osnivača, stečena pružanjem usluga i prodajom proizvoda ili su pribavljena iz drugih izvora.

Članak 43.

Sredstva koja Vatrogasna postrojba ostvari vlastitom djelatnošću, sukladno zakonu, mogu se koristiti samo za materijalne troškove, investicijsku izgradnju i nabavu opreme i sredstava za vatrogasnu intervenciju.

Odluku o načinu korištenja sredstava iz prethodnoga stavka donosi Upravno vijeće.

Članak 44.

Vatrogasna postrojba odgovara za obveze cijelom svojom imovinom.

Općine osnivači solidarno i neograničeno odgovaraju za obveze Vatrogasne postrojbe.

Članak 45.

Vatrogasna postrojba ne može bez suglasnosti osnivača:

* steći, opteretiti ili otuđiti nekretninu i drugu imovinu čija je vrijednost veća od vrijednosti utvrđene aktom o osnivanju ili ovim statutom,
* dati u zakup objekte i prostore Vatrogasne postrojbe,
* promijeniti djelatnost,
* osnovati drugu pravnu osobu.

*XI. FINANCIRANJE VATROGASNE POSTROJBE*

Članak 46.

Vatrogasna postrojba sredstva za financiranje osigurava iz proračuna osnivača, vlastitih djelatnosti i drugih ugovorenih prihoda.

Sredstva za financiranje redovne djelatnosti Vatrogasne postrojbe i redovne djelatnosti zaposlenika Vatrogasne postrojbe osiguravaju se na propisan način sukladno čl. 43. stavku 1. i članku 58a. Zakona o vatrogastvu („Narodne novine“ 106/99, 117/01, 36/02, 96/03, 139/04, 174/04, 138/09 i 80/10) te članka 5. stavka 3. podstavka 5. Zakona o financiranju jedinica lokalne i područne (regionalne) samouprave („Narodne novine“, broj 127/17.).

Sredstva za troškove intervencije Vatrogasne postrojbe, kada intervenira po nalogu glavnog vatrogasnog zapovjednika, osiguravaju se u državnom proračunu.

Članak 47.

Financijsko poslovanje Vatrogasne postrojbe obavlja se u skladu sa zakonom i drugim propisima.

Članak 48.

Vođenje računovodstvenog i knjigovodstvenog poslovanja, evidencija financijskog poslovanja i sredstva obavlja se u skladu sa zakonom i propisima donesenim na temelju zakona.

Članak 49.

Vatrogasna postrojba za svaku godinu donosi financijski plan i program rada.

Ako ne donese financijski plan za slijedeću poslovnu godinu do 31. prosinca tekuće godine, donosi privremeni financijski plan za razdoblje od tri mjeseca.

Vatrogasna postrojba je dužna dostaviti osnivačima financijski plan radi davanja suglasnosti te polugodišnja i godišnja izvješća.

Članak 50.

Naredbodavac za izvršenje financijskog plana je ravnatelj Vatrogasne postrojbe.

Računovodstvenu i knjigovodstvenu dokumentaciju, sukladno ovlasti ravnatelja, potpisuje odgovorna osoba zadužena za računovodstvene poslove vatrogasne postrojbe.

*XII. NADZOR NAD RADOM VATROGASNE POSTROJBE*

Članak 51.

Nadzor nad zakonitošću rada ustanove i općih akata Vatrogasne postrojbe obavlja nadležno ministarstvo, ako zakonom nije određeno da nadzor obavlja drugo tijelo državne uprave.

Stručni nadzor nad radom Vatrogasne postrojbe provodi županijski vatrogasni zapovjednik.

U provođenju nadzora ravnatelj, Upravno vijeće i drugi zaposlenici Vatrogasne postrojbe dužni su surađivati s ovlaštenim tijelima i osobama koje provode nadzor.

*XIII. OPĆI AKTI VATROGASNE POSTROJBE*

Članak 52.

Vatrogasna postrojba ima slijedeće opće akte:

* Statut,
* Pravilnik o unutarnjem ustrojstvu i načinu rada,
* Pravilnik o radu,
* druge opće akte koje donosi Upravno vijeće, sukladno zakonu, propisu donesenom na temelju zakona i ovom Statutu.

Članak 53.

Ravnatelj Vatrogasne postrojbe dužan je u roku od osam (8) dana od dana donošenja Statuta i drugih općih akata kojim se uređuju uvjeti i način obavljanja javne službe, dostaviti iste nadležnom tijelu radi nadzora zakonitosti općih akata.

Članak 54.

Statut i drugi opći akti stupaju na snagu danom objave na oglasnoj ploči Vatrogasne postrojbe, a objavljuju se i u Službenom glasniku osnivača.

Statut i drugi opći akti ne mogu imati povratno djelovanje.

*XIV. JAVNOST RADA VATROGASNE POSTROJBE*

Članak 55.

Rad Vatrogasne postrojbe je javan.

Objavljivanjem Statuta i općih akata o uvjetima i načinu rada Vatrogasne postrojbe kao javne službe na oglasnoj ploči Vatrogasne postrojbe, kao i davanjem informacija u sredstvima javnog priopćavanja, upoznaje se javnost odnosno građani i pravne osobe s organizacijom rada Vatrogasne postrojbe, uvjetima i načinom ostvarivanja programa rada Vatrogasne postrojbe, cijenama usluga Vatrogasne postrojbe te radom Vatrogasne postrojbe kao javne ustanove.

Članak 56.

Vatrogasna postrojba je dužna:

* građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koju je Vatrogasna postrojba osnovana,
* odmah ili iznimno u primjerenom roku dati svakom građaninu, pravnoj osobi i drugom korisniku, na njihov zahtjev, obavještenje o uvjetima i načinu pružanja svojih usluga i obavljanju poslova iz djelatnosti za koju je Vatrogasna postrojba osnovana, te dati potrebne podatke i upute,
* u razumnom roku davati sredstvima javnog informiranja na njihov zahtjev informacije o obavljanju svoje djelatnosti i omogućiti im uvid u odgovarajuću dokumentaciju.

Vatrogasna postrojba će uskratiti davanje informacija odnosno uvid u dokumentaciju ako je ona zakonom ili Statutom određena kao službena, poslovna, znanstvena ili umjetnička tajna te kad se odnosi na osobne podatke fizičkih osoba.

Članak 57.

Informacije i podatke o obavljanju djelatnosti ili uvid u dokumentaciju Vatrogasne postrojbe sredstvima javnog priopćavanja i drugim pravnim osobama može dati samo ravnatelj ili zaposlenik Vatrogasne postrojbe, koji o tome obvezno podnosi pismeno izvješće ravnatelju.

*XV. POSLOVNA I PROFESIONALNA TAJNA*

Članak 58.

Poslovnom tajnom smatraju se:

* dokumenti koje ravnatelj Vatrogasne postrojbe proglasi poslovnom tajnom,
* podaci koje nadležno tijelo kao povjerljive priopći Vatrogasnoj postrojbi,
* mjere i način postupanja u slučaju nastanka izvanrednih okolnosti,
* dokumenti koji se odnose na obranu,
* plan tjelesne i tehničke zaštite zaposlenika i imovine Vatrogasne postrojbe,
* druge isprave i podaci čije bi priopćavanje neovlaštenoj osobi bilo protivno interesima Vatrogasne postrojbe i njegovih Osnivača.

Članak 59.

Podatke i isprave koji se smatraju poslovnom tajnom dužni su čuvati svi zaposlenici Vatrogasne postrojbe bez obzira na koji su način saznali za te podatke i isprave.

Obveze čuvanja poslovne tajne traje i nakon prestanka radnog odnosa u Vatrogasnoj postrojbi.

Članak 60.

Podaci i isprave koji se smatraju poslovnom tajnom mogu se dostaviti i dati na uvid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koje obavljaju.

Članak 61.

O čuvanju poslovne i profesionalne tajne neposredno skrbi ravnatelj Vatrogasne postrojbe i druga ovlaštena osoba.

Povreda čuvanja poslovne i profesionalne tajne predstavlja težu povredu radne obveze.

*XVI. OSTVARIVANJE PRAVA NA PRISTUP INFORMACIJAMA*

Članak 62.

Uvid u dokumentaciju Vatrogasne postrojbe te druge materijale u vezi s radom Vatrogasne postrojbe omogućit će se svakoj pravnoj i fizičkoj osobi sukladno zakonu i općim aktima Vatrogasne postrojbe kojima se uređuje pravo na pristup informacijama.

Članak 63.

Ravnatelj, pisanom odlukom, određuje radnika Vatrogasne postrojbe, kao posebnu službenu osobu, mjerodavnu za rješavanje ostvarivanja prava na pristup informacijama (u daljnjem tekstu: službenik za informiranje).

Službenik za informiranje:

* obavlja poslove redovitog objavljivanja informacija, sukladno unutarnjem ustroju tijela javne vlasti, kao i rješavanja pojedinačnih zahtjeva za pristup informacijama i ponovne uporabe informacija,
* unapređuje način obrade, razvrstavanja, čuvanja i objavljivanja informacija koje su sadržane u službenim dokumentima koji se odnose na rad tijela javne vlasti,
* osigurava neophodnu pomoć podnositeljima zahtjeva u vezi s ostvarivanjem prava utvrđenih Zakonom o pravu na pristup informacijama.

*XVII. PRIJELAZNE I ZAVRŠNE ODREDBE*

Članak 64.

U sklopu obavljanja priprema za početak rada Vatrogasne postrojbe, a temeljem odredbi akta o osnivanju, privremeni ravnatelj izrađuje prijedlog Statuta i podnosi ga na prethodnu suglasnost osnivačima, dok će nakon ustrojavanja Vatrogasne postrojbe isto biti u nadležnosti Upravnog vijeća.

Članak 65.

Vatrogasna postrojba dužna je donijeti opće akte iz članka 52. ovog Statuta u roku od 90 dana od dana donošenja ovog Statuta.

Članak 66.

Ovaj Statut stupa na snagu danom objave na oglasnoj ploči Vatrogasne postrojbe, a objavit će se i u službenim glasnicima osnivača.

 Javna vatrogasna postrojba Čepin

Predsjednik upravnog vijeća

Davor Buljić

Ovaj Statut objavljen je na oglasnoj ploči Vatrogasne postrojbe dana 17. svibnja 2019. godine, kada je i stupio je na snagu.